Je Estienes cuens de Borgogne, et je Jehanz cuens de Chalon, et je Agnès femme le conte Estevenon facons savoir à toz cels qui verront ceste chartre que nos avons mis Auxone et cels qui en la vile habiteront à tex costumes et tel franchise.  1. Li mes en li buef paieront lor cense de la saint Michie.  2. Chascune maignie de la vile doit doner chascun an V solz à noz et à cels qui après nos tanront la vile et se mes remaint vniz danz les fortereces, ausiment pae V solz com cil i avoit maignie. Et quant ceste cense de ces cinquaint sols sera receue, le somme doit estre compée et à tant comme ele montera.  3. Li home de la vile nos doivent doner chascun an por achater viandes et ce doit estre levez en tel manière entre lor et igalé que cil qui plus en paiera n’an paiera plus de XV sols et ce nos ont il doné communément de lor espoigne gré et sans force faire.  4. Cil que vanront en la vile avec nos et à notre cost, paieront la nuit un denier de foin por chascun chevaul et se il i est nuit et jor deux deniers.  5. Li curtilaige de la vile sont seur en tel maniere que l’an ne puet riens prandre de par nos, se par achat non; i ces doues choses dou foin et dou curtilaige sont senz créance; mas que pour lou gaige randant, tant que cil qui le veut en ait son grance. Et que ce brisera à li costera LX solz.  6. A cels qui vendent à détail, comme cil que achatent por revendre avons nos XL jors de créance en tel manière que cel qui rendront les denrées doivent avoir bon gaige et bone sehurté et après les XL jors, cil qui auront tel gaiges les porront vandre sens totes acusons, se il ne sont paié.  7. Se aucuns de cels d’Auxone estoit pris por le dete coneue dou seignor de la vile; li sires le doit reambre de ses deniers ou des cinquain sols qui li home de la vile li doivent chascun an.  8. Se beste est prise en domaige de blé ou de pré par eschapée, cil cui li beste sera, doit rendre le domaige et la pergie que monte à IIII deniers, se ce est chevaux, et se ce est beste armelaine II deniers, se ce est pors I denier. Se ele i est menée, cel cui ele est, doit rendre lou domaige et la pergie et la loi qui monte s’il est jors III sols, et s’il est nuiz LXV sols.  9. Cel qui fera domaige de la cloison de la vile et de la cloison des curtiz et des curtilaiges et des fruiz et des aubres, se il le fait à esciant, il doit amender le domaige à sa loi qui monte à III solz s’il est jors, se il est nuiz LXV solz et s’il n’est faiz à esciant, cil qui lou fait amende lou domaige senz loi et se il est anfens, li peres ou li mere amendent lou domaige et li tant de l’anfance est jusques à XIIII ans et li lois des anfanz quelque forfait quil facent, sera jugié au regart des IIII prodomes qui doivent estre esleu chacun an por les prodomes de la vile. 10. Cil IIII prodomes qui seront appelé conseilliers, auront tel puissance que par lor consoil doivent estre faiz li jugemenz de la vile et à lor regart doit li prevoz lever les lois et les amendes et il doivent jurer que il, a bone foi, à lor esciant, jugeront ne por seignor ne por dame, ne por amor ne por ayne ne lairont à dire le droit ne la raison et cil IIII doivent estre esleu chascun an au los dou plus de la vile et qui sus aucun de ces IIII metra la main ne fora vilenie, il devroit an tel loi com sil estoit fait à meisme le preost. 11. Li preot doit faire sairement et feauté au prior de Vergi que il en bone foi li gardera et rendra ses droiz. 12. Se aucuns des homes d’Auxone vuet home de fors qui se dotoit mener en la vile por aucun affaire, il doit querre lou conduit au preost et es conses; et qui sor lou conduit à ces li faroit outraige, il paierait la loi au regart des conses. 13. Li marchiez sera conduz lou lundi tote jors à bien et à foi vers totes genz et nus ni sera gaigiez por la dete son seignor, mas que par la soe de ce coneue et par celi l’on puet l’an bien gaigier. 14. Cel qui san iront d’Auxone ester autre part, si il san vont por lou forfait que li Sires ou li préoz lor face et li Sires ou li préoz ne lor vuet amender au regart des consoilliers et des autres prodomes; il poent laisser lor héritaige cui lor plaira, mas que il demoroit à Auxone ou vendre et se il s’en vont autrement, li héritaiges remaint au seignor. 15. Li estrange qui novelement seront herbergié à Auxone, ce que il conquerront, porront laissier ou vandre à lor plaisir [à] celui cui il voudront qui demorra en la vile. Se cil qui san iront praignent congré dou seignor ou dou préost, il doivent estre conduit dou seignor en bone foi un jor et une nuit. 16. Li Sires doit avoir lou banc à Auxone tot lou mois d’aoust. 17. Li home d’Auxone doivent au seignor l’ost et sa chevauchie et lou charroi en la chevauchie, et fors de la chevauchie le doivent lou charroi en tel manière que li Sires ne le puet mener si loing de la vile, que il ne peust repairier lou jor mesme à la vile. 18. De ces covens sont fors mis li hoir et li tenement Guillaume Soz denier et li Mareschaux et lor hoir et lor tenement et Picos. 19. Por ces covanz ne remaint il mie, que cil qui estoient accensi devant ceste chartre au Conte et à la Contesse ne pairoient lor cense qui estoit devant ce accordée. 20. Ces covens et ceste franchise avons nos juré à garder et à tenir en bone foi toz jors mais et nos sumes enloié et nos et noz terres en la main l’Arcevesque en tel manière que se nos brisiens aucune foiz ces covenz et nos amender ne lou voliens dedanz les XL jors que l’arcevesque noz admonesteroit, il nos porroit escummenier et mettre notre terre in entredit et de ce lor devons noz doner les lettres l’arcevesque pendans. En tesmoignaige de ceste chose et por ce que ce soit ferme chose et estable à toz jors mais, nous avons pendus noz seaus en ceste chartre et ce fu fait l’année de l’incarnation Nostre Seignor mil CC et XXIX.